ᐊᓐᑕ ᒍᑎᔭ ᐊᔅᒋᒡ ᒋ ‍ ᐃᑐᑕᐤ ᒋᓴᔅ ᐅᒋᔅᒋᓄᐊᒧᐛᑭᓐ ᐊ ‍ ᐎᒐᐅᑯᑦ᙮
ᐊᑯᑕ ᐊᓐᑕ ᑲ ‍ ᑕᒡ,
ᒋᓴᔅ ᒪᒃ ᒋ ‍ ᓯᑲᐃᑕᒐᐤ᙮
ᑭᔭ ᐎᔾ ᒠᓐ ᒋ ‍ ᓯᑲᐃᑕᒐᐤ ᐊᓐᑕ ᐊᐃᓄᓐ,
ᓇᒪ ᐛᔪᐤ ᐊᓐᑕ ᐅᒋ ᓴᓕᒥᒡ ᐛᔅ ᓇᔅᒡ ᒋ ‍ ᒥᓴᔪᐤ ᓂᐱᔪᐤ ᐊᓐᑕ᙮
ᒧᔅ ᒋ ‍ ᓂᑐᐛᐱᒥᑯᐤ ᐊᐛᔪᐛ ᐊ ‍ ᓂᑐᐛᔨᑎᒥᔨᒋ ᒐᒋ ᓯᑲᐃᑐᐛᑦ,
ᒋ ‍ ᓯᑲᐃᑐᐛᐤ ᒪᒃ᙮
ᐊᐅᒄ ᐅᔭ ᑲ ‍ ᐃᑎᑦ ᒠᓐ ᐊᔅᒄ ᐊᑲ ᐅᒋ ᒪᑯᓇᑭᓄᐅᑦ᙮
ᐱᔅᒐ ᒪᒃ ᐊᓂᔭᔪᐛ ᒠᓐ ᐅᒋᔅᒋᓄᐊᒧᐛᑭᓇ ᑭᔭ ᑯᑎᑭᒡ ᒍᐤ ᐃᔪᒡ ᒋ ‍ ᒥᒋᐱᔪᒡ ᐊ ‍ ᐊᔨᒧᑕᒡ ᐊᔭᒥᐊᐅ ᐸᔭᒋᐃᐛᐅᓂᔪᐤ᙮
ᒋ ‍ ᓂᑐᐛᐱᒪᐅᒡ ᒠᓇ ᐊᑯ ᒂ ‍ ᐃᑕᒡ,
“ᒋᔅᑯᑎᒪᒐᓱᐤ,
ᐊᓐ ᓇᐸᐤ ᑕᐱᔅᑯᓐ ᑲ ‍ ᑕᔭᒄ ᐊᓐᑕ ᐛᐱᓄᑕᒡ ᐊᓐ ᒠᕐᑕᓐ ᓯᐱᔾ,
ᐊᓐ ᑲ ‍ ᐊᔨᒧᒥᑦ,
ᐊᓄᒡ ᑭᔭ ᐎᔾ ᓯᑲᐃᑕᒐᐤ ᑭᔭ ᒥᓯᐛ ᐊᐛᔪᐛ ᓂᑐᐛᐱᒥᑯᐤ᙮”
ᒠᓐ ᒪᒃ ᒋ ᐃᓯ ‍ ᐎᑎᒧᐛᐤ ᐊ ‍ ᐃᑕᑦ,
“ᓇᒪ ᐊᐛᓐ ᒋᑭ ᒋ ‍ ᐃᑐᑎᒻ ᒐᒂᔪᐤ ᐸᑐᔅ ᒋᓴᒪᓂᑐᐛ ᐃᑕᔨᒥᑯᒐ ᒐᒋ ᐃᑐᑕᐧᒃ᙮
ᒋᔨᐛᐤ ᒪᒃ ᔅᒋ ‍ ᐸᑐᐅᓇᐛᐤ ᐅ ᑲ ‍ ᐃᔅᒋᔄᔭᓐ,
‘ᓇᒪᔭᐤ ᓂᔾ ᐊᓐ ᙭ ᒥᒄ ᒪᒃ ᓂᒋ ᐸᒋ ‍ ᓂᑲᓂᑎᓯᐅᑯᓐ ᓂᔾ ᒐᒋ ᐊᔨᒧᒥᒃ᙮’
ᒧᔭᒻ ᐅᔅᒋᓇᐸᐤ ᐎᔾ ᑎᐸᔨᒪᐤ ᐊᓂᔭ ᐅᔅᒋᐃᔎᐛ᙮
ᐊᓂᔭ ᒪᒃ ᐅᐎᒐᐛᑭᓇ ᐊᓐ ᐅᔅᒋᓇᐸᐤ,
ᐊᓂᔭ ᑲ ‍ ᐎᒋᐃᐛᔨᒋ ᐊᓱᐛᐱᒥᑯᐤ ᒐ ‍ ᐃᔅᐱᔅ ᑎᑯᓯᐧᒃ ᑭᔭ ᒥᔽᔨᑎᒥᔪᐛ ᐃᔅᐱ ᐱᔭᑕᑯᑦ᙮
ᐊᐅᑯᓐ ᒪᒃ ᒧᔭᒻ ᑭᔭ ᓂᔾ ᐊ ‍ ᐃᔅᐱᔅ ᒥᔽᔨᑎᒪᓐ ᓴᔅ ᐊ ‍ ᑕᑦ ᐊᓐ ᑲ ᐸᒋ ‍ ᐃᑎᓴᐅᑯᑦ ᒋᓴᒪᓂᑐᐛ᙮
ᐃᑕᔨᑕᑯᓂᔪᐤ ᒪᒃ ᐎᔾ ᐊᑐᐎᔅ ᒐᒋ ᐊᑎ ‍ ᒋᔅᑕᔨᒪᑭᓄᐅᑦ ᐊᑯ ᓂᔾ ᐊᔭᔅᒃ ᒐ ᐊᑲ ᒋ ᐃᔅᐱᔅ ᒋᔅᑕᔨᒥᑯᔭᓐ᙮”
ᐊᓐ ᒋᒋᒋᓯᑯᒡ ᑲ ‍ ᐅᒋᑦ
ᐛᔅ ᐊᓐ ᐃᔅᐱᒥᒡ ᑲ ‍ ᐅᑐᑕᑦ ᐊᐅᒄ ᐊᓐ ᐊᑐᐎᔅ ᐊ ‍ ᐃᔅᐸᔨᑕᑯᓯᑦ᙮
ᐊᓐ ᐊᔅᒋᒡ ᑲ ‍ ᐅᒋᑦ,
ᐊᔅᒋᒡ ᐃᓯ ᐱᒪᑎᓯᐤ,
ᑭᔭ ᐊᔅᒋᔪᐤ ᐊᔨᒧᑎᒻ᙮
ᐊᓐ ᐊᐛᓐ ᒋᒋᒋᓯᑯᒡ ᑲ ‍ ᐅᒋᑦ ᐎᔾ ᓇᔅᒡ ᐃᔅᐸᔨᑕᑯᓱᐤ᙮
ᐎᑎᒻ ᑕᓐ ᑲ ᐃᓯ ‍ ᐛᐸᑕᐧᒃ ᑭᔭ ᑕᓐ ᑲ ᐃᓯ ‍ ᐸᑕᐧᒃ ᐊᓐᑕ ᒋᒋᒋᓯᑯᒡ ᒥᒄ ᒪᒃ ᓇᒪ ᐊᐛᔪᐛ ᑕᑈᑕᑯᐤ᙮
ᐊᓐ ᐊᐛᓐ ᑲ ‍ ᐅᑎᓂᒺᑦ ᑕᓐ ᐊ ‍ ᐃᔅᒋᔄᔨᒋ ᐊᑯᑕ ᐊ ‍ ᓄᑯᓂᔨᒡ ᐊ ‍ ᑕᑈᑕᐧᒃ ᒋᓴᒪᓂᑐᐛ ᐊ ‍ ᑕᑈᐅᒐᔨᑕᑯᓯᔨᒋ᙮
ᐊᓐ ᑲ ᐸᒋ ‍ ᐃᑎᓴᐅᑯᑦ ᒋᓴᒪᓂᑐᐛ ᐃᔅᒋᔄᐤ ᑕᓐ ᐊ ᐃᓯ ‍ ᒥᔨᑯᑦ ᒋᓴᒪᓂᑐᐛ ᒐᒋ ᐃᔅᒋᔄᑦ ᑭᔭ ᓇᔅᒡ ᐱᒋᔅᑲᑯᐤ ᒋᓴᒪᓂᑐᐛ ᐅᑦ ᐊᒐᐧᑯᔪᐛ᙮
ᐅᑕᐎᒪᐤ ᓴᒋᐊᐤ ᐅᑯᓯᓯᒪᐛ᙮
ᒋ ‍ ᒥᔭᐤ ᒥᓯᐛ ᒐᒂᔪᐤ ᒐᒋ ᐎᓱᑎᒥᔨᒋ᙮
ᐊᓐ ᒪᒃ ᐊᐛᓐ ᑲ ‍ ᑕᑈᔭᔨᒪᑦ ᐅᑯᓯᓯᒪᐛ ᐊᔭᐤ ᑲᒋᒡ ᐱᒪᑎᓯᐅᓂᔪᐤ,
ᐊᑯ ᐊᓐ ᐊᐛᓐ ᐊᑲ ᓂᓇᐃᑐᐛᑦ ᐅᑯᓯᓯᒪᐛ ᓇᒪ ᒋᑭ ᐅᒋ ‍ ᐊᔭᐤ ᑲᒋᒡ ᐱᒪᑎᓯᐅᓂᔪᐤ᙮
ᒋᓴᒪᓂᑐᐛ ᐅᑦ ᐊᐧᑯᔪᐛᓱᐅᓂᔪᐤ ᒋᑭ ‍ ᒪᑎᑯᔅᑲᑯᐤ᙮